Man se toestand ernstig ná plaasaanvalRiaan Scheepers. Foto: Facebook Riaan Scheepers is steeds in ŉ ernstige toestand in die Netcare Greenacres-hospitaal in Port Elizabeth nadat hy Saterdagoggend wreed op ŉ plaas in die Alexandria-omgewing in die Oos-Kaap aangerand is. Brent McNamara, voorsitter van die Alexandria-landbouvereniging, het in ŉ verklaring gesê hoewel Scheepers se toestand steeds ernstig is, is hy stabiel. Die NG Kerk Alexandria het op hul beurt op hul Facebook-blad gesê Scheepers het “baie beserings” opgedoen. “Bid asseblief vir hom en vir sy familie,” lui die verklaring. Scheepers se dogter het nie op ŉ versoek om kommentaar gereageer nie. Maroela Media het vroeër berig Scheepers, vermoedelik in sy 60’s, is omstreeks 09:00 Saterdag na ŉ hospitaal in Port Alfred gehaas voordat hy na die hospitaal in Port Elizabeth oorgeplaas is. Ian Cameron, hoof van gemeenskapsveiligheid by AfriForum, het Saterdag gesê Scheepers is erg aangerand, vasgebind en “vir die dood agtergelaat”. Intussen het kapt. Mali Govender, woordvoerder van die polisie, Sondag bevestig niemand is nog in verband met die aanval in hegtenis geneem nie. “ŉ Span van ervare speurders doen alles in hul vermoë om die oortreders vas te trek. Alle inligting wat tot dusver ontvang is, is opgevolg, maar geen inhegtenisnemings is nog gemaak nie,” het sy gesê. Govender het gesê die plaaslike landbougemeenskap was van groot hulp in hul reaksie ná die aanval en met die opvolg van leidrade. McNamara het ook die vinnige reaksie van ŉ plaaslike boer, die gemeenskapstrukture en die plaaslike veiligheids- en nooddienste geloof. “Ons is in gesprek met die SAPD sedert die voorval en is tevrede dat die ondersoek tans die nodige vlak van aandag ontvang,” het hy gesê. “Ons hoop en bid dat Riaan ten volle sal herstel en sal voortgaan om ŉ positiewe impak op die plaaslike gemeenskap te maak soos wat hy nog altyd gedoen het.” Enigiemand met meer inligting word versoek om kapt. Leon Els by 083 387 0749 of Stop Misdaad by 0860 10111 te bel.